Småkraftforeningen viser til tidligere politiske løfter, og krever at alle småkraftverk bygd etter 1. januar 2004 blir omfattet av ordningen. – At regjeringen går tilbake på dette nå betyr kroken på døra for mange som har investert store beløp på feil premisser, og som ikke kan klare seg uten inntektene de grønne sertifikatene ville gitt, sier Henrik Glette. Lovforslag Representanter for alle opposisjonspartiene på Stortinget leverte denne uka et privat lovforslag som ber regjeringen sikre at alle anlegg med byggestart fra og med 1. januar 2004 inkluderes i overgangsordningen. Men Ola Borten Moe ga altså ingen signaler om at regjeringen vil snu i denne saken. – Det ligger en samlet og helhetlig vurdering bak denne beslutningen. Slik er det. Det er ingen grunn til at dere skal bruke mer energi på noe som ikke gir frukter, sa Borten Moe. Han sukret pillen med å love at regjeringen fortsatt vil satse sterkt på ny fornybar kraftutbygging, både vind og vann. Han varslet også mer effektiv konsesjonsbehandling, og lovte å se på skatteregler som småkrafteierne mener er urettferdige.